Broj: 711-I-855-P-268-17/18-05-8

Zagreb, 15. lipnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 10. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu rukovodećeg državnog službenika Vladimira Majetića, zamjenika ravnatelja Državne geodetske uprave do 16. veljače 2017.g.,** na 14. sjednici, održanoj 15. lipnja 2018.g., donosi sljedeću

**ODLUKU**

1. **Pokreće se postupak protiv rukovodećeg državnog službenika Vladimira Majetića, zamjenika ravnatelja Državne geodetske uprave do 16. veljače 2017.g., zbog moguće povrede članka 8. i 9. ZSSI-a koja proizlazi iz propusta da po pisanom pozivu Povjerenstva u danom roku, koji je protekao 8. studenoga 2017.g., podnese pravilno i potpuno ispunjeni obrazac izvješća o imovinskom stanju dužnosnika, povodom prestanka obnašanja navedene dužnosti.**
2. **Poziva se rukovodeći državni službenik Vladimir Majetić da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka kao i na ostale navode iz obrazloženja ove odluke.**

Obrazloženje

Člankom 3. stavkom 3. ZSSI-a propisano je da se odredbe iz članka 8., 9. i 10., glave III, članka 42. do 46. i članka 55. stavka 3. toga Zakona odgovarajuće primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja. Člankom 7. Zakona o sustavu državne uprave („Narodne novine“ broj 150/11., 12/13., 93/16. i 104/16.) propisano je da su zamjenici ravnatelja državnih upravnih organizacija rukovodeći državni službenici. Zakonom o ustrojstvu i djelokrugu ministarstava i drugih središnjih tijela državne uprave („Narodne novine“ broj 93/16. i 104/16.) propisano je da je Državna geodetska uprava državna upravna organizacija. Vladimir Majetić je stoga povodom položaja zamjenika ravnatelja Državne geodetske uprave bio obvezan postupati sukladno navedenim odredbama ZSSI-a.

Člankom 8. stavkom 4. ZSSI-a propisano je da su osobe iz članka 3. stavka 3. toga Zakona obvezne u roku od 30 dana po razrješenju podnijeti izvješće o svojoj imovini sa stanjem na taj dan.

Stavkom 9. istog članka propisano je da obrazac izvješća utvrđuje Povjerenstvo.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a pisanim putem zatražiti od dužnosnika ispunjenje njegove obveze. Sukladno stavku 2. istog članka, rok za ispunjenje navedene obveze ne može biti duži od 15 dana od primitka pisanog zahtjeva. Sukladno stavku 3. istog članka, ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Vlada Republike Hrvatske donijela je dana 16. veljače 2017.g. rješenje kojim se Vladimir Majetić razrješuje položaja zamjenika ravnatelja Državne upravne organizacije.

S obzirom da po proteku roka od 30 dana od dana razrješenja, rukovodeći državni službenik Vladimir Majetić nije podnio izvješće o imovinskom stanju, Povjerenstvo je, sukladno članku 10. stavku 1. ZSSI-a, Zaključkom broj: 711-I-1678-IK-2918/17-01-10 od 19. listopada 2017.g. pisanim putem pozvalo Vladimira Majetića da u roku od 15 dana od dana primitka zaključka ispuni navedenu obvezu podnošenjem pravilno i potpuno ispunjenog obrasca izvješća o imovinskom stanju **u elektroničkom i fizičkom obliku** sa svrhom podnošenja – prestanak obnašanja dužnosti. Uvidom u zaprimljenu povratnicu, Povjerenstvo je utvrdilo da je navedeni zaključak dužnosnik zaprimio 14. listopada 2017.g.

Dana 6. prosinca 2017.g. rukovodeći državni službenik Vladimir Majetić podnio je izvješće o imovinskom stanju u elektronskom obliku, međutim, uvidom u Registar imovinskih kartica utvrđeno je da Vladimir Majetić do dana donošenja ove odluke nije podnio izvješće o imovinskom stanju u fizičkom obliku.

S obzirom da dužnosnik u danom roku od 15 dana od dana primitka gore navedenog zaključka nije ispunio obveze iz članka 8. i 9. ZSSI-a, Povjerenstvo je, na temelju članka 10. stavka 3. ZSSI-a, donijelo odluku o pokretanju postupka zbog moguće povrede odredbi članka 8. i 9. ZSSI-a.

Sukladno članku 39. stavku 3. ZSSI-a, poziva se Vladimir Majetić u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Rukovodeći državni službenik Vladimir Majetić, osobna dostava
2. Objava na internetskoj stranici Povjerenstva
3. Pismohrana